**KLASA: 034-28/24-01/13**

**URBROJ: 711-02-04/01-2025-03**

Zagreb, 20. veljače 2025.

**Hrvatsko društvo lobista**

**Predmet: očitovanje na zahtjev Hrvatskog društva lobista**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 28. siječnja 2025. zaprimilo zahtjev za očitovanjem koji je podnijela udruga Hrvatsko društvo lobista, a u svom zahtjevu traži pojašnjenje primjene pojedinih odredbi Zakona o lobiranju („Narodne novine“, broj 36/2024., dalje u tekstu ZOL) te postavlja pitanja koja se tiču primjene ZOL-a.

Zahtjev za očitovanjem u ovom predmetu podnesen je od strane osobe koja nije lobirana osoba iz članka 2. stavka 4. ZOL-a, ali se njegov sadržaj odnosi na tumačenje odredaba ZOL-a, odnosno njegovih podzakonskih propisa, stoga se Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić i Ane Poljak, kao članova Povjerenstva, povodom podnesenog zahtjeva kao nadležno tijelo za provedbu ZOL-a, vođenje Registra lobista i izricanje sankcija za kršenje navedenog zakona, na 69. sjednici održanoj 20. veljače 2025. godine očitovalo kako slijedi.

Vezano za pitanje postoji li vremenski rok u kojem se treba donijeti rješenje o upisu u Registar lobista, Povjerenstvo će, sukladno čl. 14. ZOL-a, donijeti i dostaviti podnositelju zahtjeva rješenje o zahtjevu za upis u Registar lobista u roku od 30 dana od dana podnošenja urednog zahtjeva za upis u Registar lobista.

Ako podneseni zahtjev nije u skladu s ovim Zakonom ili pravilnikom iz članka 11. stavka 5. ZOL-a odnosno ako zahtjevu nije priložena odgovarajuća dokumentacija, sukladno članku 14. stavku 2. ZOL-a, podnositelja zahtjeva za upis u Registar lobista se poziva da dopuni zahtjev.

Pritom se ističe da budući da još uvijek nije u funkciji trajni Registar lobista na izradi kojeg informatičkog rješenja radi Ministarstvo pravosuđa, uprave i digitalne transformacije (dalje u tekstu: MPUDT) , u suradnji s Povjerenstvom, Povjerenstvo sukladno članku 12. ZOL-a od MPUDT-a traži izdavanje posebnih uvjerenje o neosuđivanosti.

Nastavno na daljnji upit podnositelja vezano za pitanja hoće li Povjerenstvo javno objavljivati svoja očitovanja, ima li Povjerenstvo ovlasti za tumačenje odredbi Zakona o lobiranju i Pravilnika o vođenju registra lobista i hoće li ta tumačenja biti obvezujuća za daljnje postupanje, slično kao što je praksa Porezne uprave u vezi poreznih pitanja, ističe se kako slijedi.

Povjerenstvo javno objavljuje svoja očitovanja, kako ona vezana za Zakon o sprječavanju sukoba interesa („Narodne novine“, broj 143/21., 36/24.), tako i ZOL. Ovlast Povjerenstvu za tumačenje odredaba ZOL-a dana mu je time što mu je dana ovlast da provodi zakon kojim se uređuje lobiranje, ustroj Registra lobista, sankcije za povredu odredaba ovoga Zakona i druga pitanja u vezi s lobiranjem.

Povjerenstvo, na jednoj od svojih javnih sjednica, pozivajući se na članak 3. Zakona o sustavu državne uprave, tumači da je Povjerenstvu povjereno upravno područje lobiranja, koje se vodi po Zakonu o općem upravnom postupku („Narodne novine“, broj 47/09., 110/21., dalje u tekstu: ZUP), a da je sukladno članku 10. Zakona o sustavu državne uprave („Narodne novine“, broj 66/19.,155/23.) rad upravnog tijela javan i da se javnost može isključiti samo iznimno. Također se navodi kako je i sukladno ZUP-u rasprava javna i da se javnost može isključiti samo iznimno, u situacijama koje taksativno navodi, o čemu ima i iskustva u dosadašnjem radu. Dalje navodi kako analogno primjeni ZSSI-a očitovanja nisu posebno propisana niti u tim slučajevima pa ih Povjerenstvo daje, slijedom čega zaključuje kako nema razloga da se očitovanja po ZOL-u ne daju na javnim sjednicama.

Tumačenja odredaba ZOL-a načelno nisu obvezujuća na način da, ako netko po njemu ne postupi, da se odmah pokreće postupak protiv njega, no u tim očitovanjima daju se pravna stajališta vezana uz konkretne situacije vezane na odredbe ZOL-a, slijedom čega lobisti mogu biti u povredi odredaba tog zakona ako postupe protivno danim očitovanjima.

Vezano za pitanja je li zahtjev za dostavljanje adresa i OIB-a zaposlenika lobista kod pravnih osoba u skladu s GDPR-om te pitanje kako će se osigurati zaštita privatnosti zaposlenika i spriječiti javno objavljivanje njihovih osobnih podataka, navodi se sljedeće: podaci o adresi i osobnom identifikacijskom broju Povjerenstvu su potrebni radi upisa lobista u Registar lobista, sukladno odredbama Pravilnika o vođenju registra lobista („Narodne novine“, broj 123/24., dalje u tekstu: Pravilnik). Posebno se treba uzeti u obzir da se još nalazimo u razdoblju dok nije uspostavljeno cjelovito informatičko programsko rješenje Registra lobista na kojem Povjerenstvo radi u suradnji s MPUDT-om te se trenutno vodi privremeni Registar lobista, sukladno članku 28. ZOL-a. Nakon što se informatičko programsko rješenje uspostavi, korisnici, odnosno lobisti moći će mu pristupati putem NIAS sustava (e-Građani).

Sukladno članku 5.1.b) Uredbe o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (SL EU L119, dalje u tekstu: Opća uredba o zaštiti podataka, eng. skraćeno GDPR) osobni podaci moraju biti prikupljeni u posebne, izričite i zakonite svrhe te se dalje ne smiju obrađivati na način koji nije u skladu s tim svrhama (načelo ograničavanja svrhe). Također, prema članku 5.1.c) Opće uredbe o zaštiti podataka osobni podaci moraju biti primjereni, relevantni i ograničeni na ono što je nužno u odnosu na svrhe u koje se obrađuju (načelo smanjenja količine podataka), te će se osobni podaci u postupku upisa u Registar sukladno tome prikupljati i obrađivati.

Zaštita privatnosti zaposlenika i sprječavanje javnog objavljivanja njihovih osobnih podataka omogućena je time što Povjerenstvo osim nužnih podataka potrebnih za upis u Registra propisanih ZOL-om i Pravilnikom, ostale podatke javno ne objavljuje.

Člankom 18. ZOL-a propisano je da podacima u Registru lobista koji nisu javni može pristupiti samo osoba ovlaštena za obavljanje poslova vezano uz vođenje Registra lobista, u skladu s mjerama propisanim pravilnikom iz članka 11. stavka 5. istog Zakona i osoba čiji se podaci obrađuju u Registru lobista svojim osobnim podacima, na temelju zahtjeva upućenog Povjerenstvu.

Također, sukladno stavku 3. istog članka dokumentacija koja nije javno objavljena pohranjuje se u poslovnim prostorima Povjerenstva te se na nju primjenjuju tehničke i organizacijske mjere zaštite propisane pravilnikom iz članka 11. stavka 5. ZOL-a.

Osobni podaci sadržani u dokumentaciji iz postupka podnošenja zahtjeva iz članka 12. stavka 6. ZOL-a čuvaju se pet godina od dana brisanja iz Registra lobista, sukladno stavku 4. istog članka.

Vezano za upit koji se odnosi na dužnost i sadržaj izvještaja o provedenim lobiranjima, odnosno pitanja zašto se zahtijeva dostavljanje informacija i materijala koje lobist pruža lobiranoj osobi, ako to nije u skladu s europskim praksama; kako će se spriječiti rizik od kršenja poslovne tajne i zaštite povjerljivosti klijenata, u slučaju dijeljenja takvih informacija, koja je svrha zahtjeva za točnim datumima svakog lobiranja s obzirom na veliki broj interakcija i zašto se od lobista traži dvostruko izvještavanje o sadržaju lobiranja i ciljevima za svakog korisnika, ističe se kako slijedi.

Izvještaj o provedenim lobiranjima iz članka 19. stavaka 1. i 2. ZOL-a podnosi se elektroničkim putem Povjerenstvu na propisanom obrascu, kako je to propisano člankom 20. stavkom 1. ZOL-a. Stavkom 2. istog članka propisano je da obrazac izvještaja o provedenim lobiranjima iz stavka 1. ovoga članka sadrži podatke o sadržaju lobiranja u smislu područja ciljanih politika ili zakonodavstva, načinu lobiranja, naznaku cilja za koji je lobirao za svakog korisnika lobiranja, podatke o korisnicima lobiranja za koje je lobirao, naznaku lobirane osobe, uključujući naziv tijela i funkciju osobe s kojom je kontaktirao te informacije i materijale koje je lobist pružio lobiranoj osobi.

Člankom 20. stavkom 6. propisano je da je postupak provjere podataka iz izvještaja iz članka 19. stavaka 1. i 2. ZOL-a zatvoren za javnost.

Na kraju je bitno napomenuti i da se, sukladno članku 5. stavku 1. ZOL-a, lobiranje temelji na načelima otvorenosti, transparentnosti, odgovornosti, savjesnosti i integriteta.

Kako je propisano stavcima 2. i 3. istog članka, načelo otvorenosti podrazumijeva mogućnost sudjelovanja i dostupnost informacija u vezi s javnim odlučivanjem, dok načelo transparentnosti podrazumijeva da su podaci koji se odnose na aktivnosti lobiranja dostupni javnosti u skladu s odredbama ovoga Zakona.

Svrha zahtjeva za točnim datumima svakog lobiranja propisana je Pravilnikom o vođenju u popratnom prilogu, Obrascu VII.

Slijedom svega navedenog, zaključno se ističe da je dužnost i sadržaj izvještaja o provedenim lobiranjima u službi načela transparentnosti na kojem se temelji lobiranje, kako je to regulirano ZOL-om i propisano Pravilnikom.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana